DECIZIA COMISIEI
din 15 mai 2007
de aprobare a sistemelor elaborate de Danemarca, Germania și Regatul Unit pentru suspendarea automată a licențelor de pescuit în cazuri de încălcare a normelor
[notificată cu numărul C(2007) 2036]
(Numai textele în limbile daneză, germană și engleză sunt autentice)
(2007/337/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (1), în special punctul 8.1 litera (h) din anexa IIA,
având în vedere cererile înaintate de Danemarca, Germania și Regatul Unit,
întrucât:
(1)
În temeiul Regulamentului (CE) nr. 41/2007, elaborarea de către statele membre a unor sisteme de suspendare automată a licențelor de pescuit în cazurile de încălcare a normelor constituie o condiție care impune creșterea numărului maxim de zile în care o navă de pescuit poate fi prezentă, în perioada cuprinsă între 1 februarie 2007 și 31 ianuarie 2008, în zona geografică definită în anexa IIA la acest regulament.
(2)
Danemarca, Germania și Regatul Unit au furnizat Comisiei informații referitoare la sistemele de suspendare automată a licențelor de pescuit în cazurile de încălcare a normelor, cu privire la navele care au la bord uneltele de pescuit citate la punctul 4.1 litera (a) punctul (v) din anexa IIA la Regulamentul (CE) nr. 41/2007, și anume traule, plase-pungă daneze și alte unelte de pescuit similare, cu excepția traulelor laterale cu o dimensiune a ochiurilor de plasă de minimum 120 mm.
(3)
Ținând seama de aceste informații, sistemele de suspendare automată a licențelor de pescuit propuse de acele state membre ar trebui aprobate în ceea ce privește astfel de nave,
ADOPTĂ PREZENTUL REGULAMENT:
Articolul 1
Sistemele elaborate de Danemarca, Germania și Regatul Unit pentru suspendarea automată a licențelor de pescuit în cazurile de încălcare a normelor se aprobă în sensul punctului 8.1 litera (h) din anexa IIA la Regulamentul (CE) nr. 41/2007 pentru navele care au la bord traule, plase-pungă daneze și alte unelte de pescuit similare, cu excepția traulelor laterale cu o dimensiune a ochiurilor de plasă de minimum 120 mm.
Articolul 2
Prezenta decizie se adresează Regatului Danemarcei, Republicii Federale Germania și Regatului Unit al Marii Britanii și Irlandei de Nord.
Adoptată la Bruxelles, 15 mai 2007.